Rata de ocupare a populaţiei cu vârsta cuprinsă între 20 şi 64 de ani din România, un indicator al gradului în care populaţia este activă din punct de vedere economic, a scăzut, în al patrulea trimestru al anului trecut, la 69,5%, de la 71,3% în trimestrul anterior, sub ţinta fixată pentru 2020, care prevede o rată de ocupare de minimum 70%, potrivit datelor publicate joi de Institutul Naţional de Statistică (INS).

Statisticile privind ocuparea sunt mai slabe dacă se ia în calcul întreaga populaţie din România considerată în vârstă de muncă, cu vârsta cuprinsă între 15 şi 64 de ani.

La această categorie, gradul de ocupare a ajuns, în al patrulea trimestru al anului trecut, la 64,5%, în scădere cu 1,7 puncte procentuale faţă de trimestrul anterior.

În al patrulea trimestru al anului 2018, populaţia activă a României era de 8,956 milioane persoane, din care, 8,588 milioane persoane erau ocupate şi 368.000 persoane erau şomeri.

Rata de ocupare a populaţiei în vârstă de muncă (15-64 ani) a fost, în trimestrul patru al anului 2018, de 64,5%, în scǎdere faţă de trimestrul anterior cu 1,7 puncte procentuale.

Gradul de ocupare a fost mai mare la bărbaţi (72,7% faţă de 56% la femei) şi la persoanele din mediul urban (65,9% faţă de 62,7% în mediul rural). Rata de ocupare a tinerilor (15-24 ani) a fost de 23,8%.

Rata şomajului în trimestrul patru 2018 a fost de 4,1%, în creştere cu 0,2 puncte procentuale faţă de cea înregistrată în trimestrul anterior.

În 2017, rata de ocupare medie a populaţiei cu vârsta cuprinsă între 20 şi 64 de ani din România a crescut la 68,8%, de la 66,3% în anul precedent.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.